รายการเดินหน้าประเทศไทย : ปลดล็อค IUU ออกอากาศวันจันทร์ที่ 26 มีนาคม 2561
นายอดิศร พร้อมเทพ อธิบดีกรมประมง กล่าวผ่านรายการเดินหน้าประเทศไทยถึงการเดินหน้าปลดล็อคไอยูยู ว่าการแก้ปัญหาการทำประมงผิดกฎหมาย หรือไอยูยู ในปัจจุบันมีความคืบหน้าไปมาก โดยที่ผ่านมารัฐบาลได้พยายามปรับปรุงกฎหมาย สร้างระบบบริหารการจัดการประมงใหม่ เพื่อการทำประมงอย่างยั่งยืน เพราะการเดินทางมาของคณะกรรมการสหภาพยุโรป หรืออียู ที่จะเดินทางมาไทยในเดือนเมษายนนี้ อาจมีการตรวจประเมินไทยอีกครั้ง เพื่อปลดล็อคใบเหลืองได้ ขณะเดียวกันยังระบุว่า กฎหมายการทำประมงใหม่มีความครอบคลุมอย่างมาก จึงอยากให้ผู้ที่ทำประมงตระหนักถึงข้อกฎหมายใหม่ โดยเฉพาะในวันที่ 1 เมษายนนี้ ที่จะเข้าสู่การทำประมงรอบใหม่แล้ว เรือที่ไม่ถูกต้องตามกฎหมายจะออกทะเลไม่ได้ และเรือที่ทำถูกกฎหมายแล้วควรระมัดระวังในการทำประมงด้วย


ขณะเดียวกันการแก้ปัญหาการทำประมงผิดกฎหมาย ยังนำไปสู่การปัญหาแรงงานต่างด้าวให้มีการขึ้นทะเบียนอย่างถูกต้อง เพื่อให้เกิดความมั่นคงต่อประเทศและสามารถตรวจสอบได้ โดยปัจจุบันภาครัฐได้เปิดให้ผู้ประกอบการที่มีแรงงานประมงต่างด้าว มาจัดเก็บข้อมูลพิสูจน์อัตลักษณ์บุคคลของแรงงาน และจะเปิดลงทะเบียนรายงานตัวจนถึงวันที่ 31 มีนาคมนี้ ขณะที่ปัจจุบันไทยมีแรงงานต่างด้าวที่เข้ามาทำงานถึง 3.8 ล้านคน และ 1.6 ล้านคนยังเป็นแรงงานที่ลักลอบเข้ามาทำงานอย่างผิดกฎหมายและได้รับอนุญาตทำงานชั่วคราว นอกจากนี้ รัฐบาลยังใช้โอกาสในการเข้าร่วมงานบอสตันซีฟู้ด ซึ่งจัดขึ้นที่สหรัฐอเมริกา เพื่อชี้แจ้งและทำความเข้าใจต่อชาวโลกถึงความมุ่งมั่นในการแก้ปัญหาทำประมงของไทยอย่างจริงจังด้วย